Blou Bul in hof ná aanranding by kuierplek | Maroela Media
Die Blou Bul-o.21-rugbyspeler Dylan van der Walt (20) moet volgende maand weer in die hof verskyn in verband met 'n aanranding buite 'n Pretoriase nagklub.
Jacques Diemieniet, Van der Walt se regsverteenwoordiger, het bevestig sy kliënt het hom Dinsdag op versoek van die polisie oorgegee. Hy het dieselfde dag in die hof verskyn en is op borgtog van R1 000 vrygelaat. Hy moet weer op 8 Februarie in die hof verskyn.
Van der Walt word daarvan beskuldig dat hy Louis Pienaar (38), 'n IT-spesialis, in November by 'n nagklub in die ooste van Pretoria aangerand het. Louis was lank in 'n kritieke toestand in die waakeenheid van die hospitaal. Hy het bloeding op sy brein opgedoen en moes onder meer 'n operasie ondergaan om drukking op twee plekke op sy brein te verlig.
Pine Pienaar, Louis se pa, het aan Maroela Media gesê sy seun ondergaan steeds intensiewe terapie, maar dat dit beter gaan met hom. "Hy gaan steeds vir sessies by spraak-, arbeids- en fisioterapeute wat hom help om heeltemal reg te kom."
Volgens Pienaar kan sy seun nie veel onthou van die voorval nie. Daar kan intussen nog nie bepaal word of Louis enige permanente skade opgedoen het nie. "Ek is positief dat daar geen blywende skade sal wees nie."
Pienaar het gesê dit is 'n verligting dat die saak vorder. "Die skuldige moet kry wat hom toekom." Die Garsfontein-polisie ondersoek 'n saak van aanranding met die doel om ernstig te beseer.
Pienaar het vroeër gesê die kuierplek het toegemaak en Louis was nog op die dansvloer toe daar 'n groep rugbyspelers, onder wie Van der Walt, daar aangekom het. "Soos ons verstaan, het 'n woordewisseling ontstaan. Louis en sy neef, Christian Cronjé, is toe na buite, waar Dylan hom in die parkeergebied van agter van sy voete af geslaan het. Hy het hom nog 'n hou gegee, voor hy saam met mense in 'n voertuig geklim en weggery het," het Pienaar gesê. Christian het 'n bewustelose Louis na die naaste hospitaal gehaas, waar hy in die waakeenheid opgeneem is en lank in 'n koma was.
Ai jong man dit was so onodig hoekom jou eie toekoms opfoeter ek hoop jy dink in die vervolg ek voel vir jou net soos ek vir die man wat jy beseer het want ek het nie die reg omte oordeel nie almal maak foute !!!!!!!!!
Ai dit is hartseer hoop die jongman het sy les geleer !!!!!! Ek gan hom nie oordeel nie want ek het nie die reg nie almal maak soms dom foute!!!!
Shame moet ons hom nou jammer kry. Hoop hy word goed oor die kole gehaal en dat die Blou Bulle sy kontrak onmiddelik beeindig. Gelukkig skree ek nie vir hulle nie !!!!!!!!!!!!!
Laat hy n swaar straf opgele word, en hy moet betaal vir ALLE mediese kostes en terapie vir Louis. Hy moet ook opdok vir pyn en lyding wat hy veroorsaak het.
As Dylan skuldig is en Louis sy inkomste verloor, wat nie onmoontlik is nie aangesien IT werk heeltemal op brein staatmaak, dan moet Dylan miljoene opdok! 'n IT ou wat breinskade kry is soos n professionele sportpersoon wat nie meer sport kan beoefen nie as gevolg van skade deur n ander persoon. Mag reg en geregtigheid geskied. Ons is moeg vir geweldadige aanvallers! Bloebulle moet die aanrander ook skors!!